KYK: 'Ek sal altyd jou pa bly,' hoor Cecilia Steyn | Netwerk24
Deur Jana Marx 13 Augustus 2019 14:11
"Onthou, ek sal altyd jou pa bly," het die pa van Cecilia Steyn, veroordeelde Krugersdorp-moordenaar, Dinsdag vir sy dogter deur die selle gesê.
Dit was die eerste keer in vier jaar wat Piet Brand sy dogter gesien het en die eerste keer wat haar ouers die hofverrigtinge in die hooggeregshof bywoon. Volgens Piet het hulle die hofsaak opgehou bywoon omdat die publiek hulle by die laerhowe in Krugersdorp uitgejou het.
Cecilia se ma, Mara, besoek haar gereeld in die tronk. Volgens Piet wou Cecilia hom al die jare nie sien nie weens 'n uitval wat hulle gehad het. Cecilia het Dinsdag gestaan en eet en tussendeur met haar ma geselsies gemaak terwyl haar pa van oor tot oor geglimlag het en ook 'n woord probeer inkry het.
"Luister, Pop, luister mooi wat ek vir jou sê: Ek bly jou pa en ek sal altyd jou pa bly. Ek kan nie help vir wat julle gedoen het nie, maar al wat ek kan sê is ek . . ."
Die gevangenes in die oorvol sel agter hom skreeu hom dan dood, maar Cecilia hoor hom.
"Dankie, Pa," antwoord sy, voor sy weer 'n hap van haar kos vat.
Die hofverrigtinge hervat ná middagete. Cecilia en haar medebeskuldigdes Marcel Steyn en Zak Valentine verskyn vandeesweek in die hof vir die voorvonnisverrigtinge. Hulle is in Junie op onderskeidelik 32, 21 en 22 aanklagte skuldig bevind wat 11 wrede moorde insluit.
Piet en Mara Brand gesels met die ondersoekbeampte, kapt. Ben Booysen, buite die hof.Foto: Simon Sonnekus